ئاڵۆزییەکانی عێراق (٢٠٢٢)
ئاڵۆزییەکانی عێراق (عەرەبی: التوترات في العراق) یاخود بە خۆپیشاندانەکانی بەغدا ناودەبرێت، ئاڵۆزییەکان کاتێک دەستیان پێکرد کە موقتەدا سەدر سەرکردەی دیاری شیعیزم و ڕەوتی سەدر لە عێراق، لە بەیاننامەیەکدا داوای لە لایەنگرانی کرد لەبەردەم پەرلەمان کەمپ ھەڵبدەن و خۆپیشاندانی ھێمنانە دەست پێبکەن و داوای ھەڵبژاردنی نوێ بکەن، ھەفتەیەک دوای ئەو بەیاننامەیەی سەدر، لایەنگرانی سەدر دەستیان بەسەر کۆشکی کۆماری حوکومییدا گرت و شەڕ و پێکدادان لەگەڵ ھێزە ئەمنییەکان دەستیپێکرد.

قووڵبوونەوەی ئاڵۆزییەکان 
پاش مانگێک لە خۆپیشاندانەکان، ھەزاران خۆپیشاندەر لەژێر ناوی لایەنگرانی سەدر، بینای حکوومیی ئەنجومەنی وەزیرانیان لە بەغدای پایتەخت کۆنتڕۆڵکرد و بەرەو بەشەکانی تری ناوچەی سەوز بەڕێکەوتن. گرووپێک لە پشتیوانانی سەدر بەناوی (سەرایە سەلام) لە ناوچەی سەوز کە بینا حکوومییەکان و نوێنەرایەتییە بیانییەکان و باڵیۆزی وڵاتانی لێیە، بڵاوبوونەوە و دۆخەکەیان بەسوودی لایەنگرانی سەدر شکاندەوە و شەڕی ڕووبەڕووی ھێزی حوکومەتیان ڕاگەیاند. سەرەڕای گرتنەبەری ڕێوشوێنی ئەمنیی، بەڵام گرووپەکە بەربەستە ئەمنییەکانی ناوچەی سەوزیان تێپەڕاند و داوایان لە بەرپرسانی حوکوومەت کرد دەست لە کار بکێشنەوە، دوای زیادبوونی ئاڵۆزییەکانیش لەلایەن فەرماندەی سپا و ھێزە چەکدارەکانەوە، قەدەغەی ھاتوچۆ لە بەغدا و چەند پارێزگایەکی دیکەی عێراق ڕاگەیەندرا.

وازھێنانی موقتەدا سەدر 
دوای ئەوەی موقتەدا سەدر ڕێبەری ڕەوتی سەدر وازھێنانی خۆی لە کاری سیاسی ڕاگەیاند، خۆپیشاندانەکانی بەغدا ئاڵۆزی زیادتری تێکەوت و خۆپیشاندەران ھەوڵیان دەدا زیاتر بچنە ناوەندی ناوچەی سەوز.

ئاکامەکان 
بەگوێرەی سەرچاوە تەندروستییەکانی عێراق، بەھۆی شەڕ و پێکدادانەکانی بەغدا و چەند پارێزگایەکی باشووری عێراق لەنێوان خۆپێشاندەران و ھێزە ئەمنییەکان، لانیکەم ٢٨ کەس کوژراون و ٣٨٠ کەسی دیکەش بریندار بوون.

سەرچاوەکان 

عێراق
شارە عێراقییەکان
شیعە